b'\n_START_ARTICLE_\nParaneoplasti\xc4\x8dni sindrom\n_START_PARAGRAPH_\nParaneoplasti\xc4\x8dni sindrom je sindrom (niz znakov in simptomov), ki je posledica prisotnosti raka v telesu, vendar ne nastane zaradi lokalne prisotnosti rakavih celic. Povzro\xc4\x8dijo ga humoralni dejavniki (kot so hormoni ali citokini), ki jih izlo\xc4\x8dajo tumorske celice ali imunski odziv na tumor._NEWLINE_Paraneoplasti\xc4\x8dni sindrom je tipi\xc4\x8den pri bolnikih srednjih let in starej\xc5\xa1ih, napogosteje pa se pojavi pri raku plju\xc4\x8d, dojk, jaj\xc4\x8dnikov ali limfnega sistema (limfom). V\xc4\x8dasih se simptomi paraneoplasti\xc4\x8dnega sindroma poka\xc5\xbeejo pred diagnozo maligne bolezni, ki je predstavljena kot ena od mo\xc5\xbenosti pri iskanju vzroka bolezni. V tem primeru tumorske celice izra\xc5\xbeajo tkivno omejene antigene (npr. nevronske proteine), ki spro\xc5\xbeijo imunski odziv, ki je lahko delno ali redko popolnoma u\xc4\x8dinkovit pri zatiranju tumorske rasti in simptomov.  Bolniki za\xc4\x8dnejo kazati znake, ko ta imunski odziv prekine imunsko toleranco in za\xc4\x8dne napadati normalno tkivo, ki izra\xc5\xbea ta (nevronski) protein._NEWLINE_Okraj\xc5\xa1ava PNS se v\xc4\x8dasih uporablja za paraneoplasti\xc4\x8dni sindrom, pogosteje pa za periferni \xc5\xbeiv\xc4\x8dni sistem.\n_START_SECTION_\nZnaki in simptomi\n_START_PARAGRAPH_\nSimptomi paraneoplasti\xc4\x8dnega sindroma se ka\xc5\xbeejo na \xc5\xa1tiri razli\xc4\x8dne na\xc4\x8dine: endokrine, nevrolo\xc5\xa1ke, mukokutane in hematolo\xc5\xa1ke. Najpogostej\xc5\xa1i je zvi\xc5\xa1ana telesna temperatura (zaradi spro\xc5\xa1\xc4\x8danja endogenih pirogenov, ki so pogosto povezani z limfokini ali tkivnimi pirogeni). Pogosto pa celotna slika vklju\xc4\x8duje ve\xc4\x8d simptomov, ki lahko simulirajo bolj pogosta benigna stanja.\n_START_SECTION_\nEndokrini\n_START_PARAGRAPH_\nZaradi endokrine disfunkcije se lahko pojavijo Cushingov sindrom, sindrom neprimernega izlo\xc4\x8danja antidiureti\xc4\x8dnega hormona, hiperkalciemija, hipoglikemija, karcinoidni sindrom in hiperaldosteronizem.\n_START_SECTION_\nNevrolo\xc5\xa1ki\n_START_PARAGRAPH_\nZaradi nevrolo\xc5\xa1ke disfunkcije se lahko pojavijo Lambert Eatonov miasteni\xc4\x8dni sindrom, paraneoplasti\xc4\x8dna cerebelarna degeneracija, encefalomielitis, limbi\xc4\x8dni encefalitis, encefalitis mo\xc5\xbeganskega debla, opsoklonus mioklonus ataksija, encefalitis na anti-NMDA receptorjih in polimiozitis.\n_START_SECTION_\nMukokutani\n_START_PARAGRAPH_\nZaradi mukokutane disfunkcije se lahko pojavijo akantozis nigricans, dermatomiozitis, Leser-Trelatov znak, nekroliti\xc4\x8dni migrirajo\xc4\x8di eritem, Sweetov sindrom, Floridna ko\xc5\xbena papilomatoza, pioderma gangrenosum in pridobljena splo\xc5\xa1na hipertrihoza. Ko\xc5\xbeni problemi v sklopu paraneoplasti\xc4\x8dnega sindroma se ka\xc5\xbeejo v obliki srbenja (hipereozinofilija), oslabljenega imunskega sistema (latentni varicella-zoster virus v senzori\xc4\x8dnih ganglijih), tumorjev trebu\xc5\xa1ne slinavke (ki povzro\xc4\x8dijo ma\xc5\xa1\xc4\x8dobno nekrozo podko\xc5\xbenih tkiv, izlo\xc4\x8danje prostaglandinov in ko\xc5\xbeno melanozo (ne more se izlo\xc4\x8diti z urinom, pride do sivega do \xc4\x8drno-modrega obarvanja ko\xc5\xbee)).\n_START_SECTION_\nHematolo\xc5\xa1ki\n_START_PARAGRAPH_\nZaradi hematolo\xc5\xa1ke disfunkcije se lahko pojavijo granulocitoza, policitemija, Trousseaujev znak, nebakterijski tromboti\xc4\x8dni endokarditis in anemija. V sklopu paraneoplasti\xc4\x8dnega sindroma pride do pove\xc4\x8danja eritropoetina (EPO), ki se lahko pojavi kot odziv na hipoksijo ali ektopi\xc4\x8dno produkcijo oziroma spremenjeno razgradnjo EPO. Eritrocitoza je pogosta v jetrih, ledvicah, nadledvi\xc4\x8dnih \xc5\xbelezah, plju\xc4\x8dih, pri\xc5\xbeeljcu in osrednjem \xc5\xbeiv\xc4\x8devju (kot tudi pri ginekolo\xc5\xa1kih tumorjih in miosarkomih).\n_START_SECTION_\nDrugo\n_START_PARAGRAPH_\nZaradi fiziolo\xc5\xa1ke disfunkcije se lahko poleg zgoraj na\xc5\xa1tetih nepravilnosti pojavijo \xc5\xa1e membranski glomerulonefritis, osteomalacija, povzro\xc4\x8dena s tumorjem, Staufferov sindrom, neoplasti\xc4\x8dna zvi\xc5\xa1ana telesna temperatura in ve\xc4\x8dorganska avtoimunost, povezana s timomom. Lahko so revmatolo\xc5\xa1ke (hipertrofi\xc4\x8dna osteoartropatija), ledvi\xc4\x8dne (sekundarna ledvi\xc4\x8dna amiloidoza in sedimentacija imunskih kompleksov v nefronih) in gastrointestinalne (produkcija molekul, ki vplivajo na prebavo in sekretorno aktivnost prebavnega trakta).\n_START_SECTION_\nMehanizem\n_START_PARAGRAPH_\nMehanizem paraneoplasti\xc4\x8dnega sindroma se od primera do primera razlikuje, vendar pa se nepravilnosti pojavijo, ko nastane tumor. Paraneoplasti\xc4\x8dni sindrom se pogosto pojavi skupaj z rakom kot posledica aktivacije imunskega sistema. V tem primeru lahko telo proizvede protitelesa proti tumorju, na katerega se neposredno ve\xc5\xbeejo in ga uni\xc4\x8dujejo. Motnje lahko nastanejo tudi pri navzkri\xc5\xbeni reakciji protiteles z normalnimi tkivi in njihovem uni\xc4\x8devanju.\n_START_SECTION_\nDiagnoza\n_START_PARAGRAPH_\nDiagnosti\xc4\x8dno testiranje pri morebitnem paraneoplasti\xc4\x8dnem sindromu je odvisno od simptomov in raka, na katerega se sumi._NEWLINE_Diagnoza je lahko te\xc5\xbeavna pri bolnikih, pri katerih paraneoplasti\xc4\x8dnih protiteles ni mogo\xc4\x8de odkriti. V odsotnosti teh protiteles so lahko v pomo\xc4\x8d pri postavitvi diagnoze magnetna resonanca, PET, ledvi\xc4\x8dna punkcija in elektrofiziologija.'